**วันที่ 16 ตุลาคม 2019**

**วันพุธ สัปดาห์ที่ 28 เทศกาลธรรมดา**

**นักบุญเฮดวิก และนักบุญ มาร์การีตา มารีย์ อาลาก๊อก**

รม 2:1-11 สดด 62:2-3, 6-7, 9 ลก 11:42-46

 ในบทอ่านที่หนึ่ง นักบุญเปาโลเขียนจดหมายถึงชาวโรมผู้มีความเชื่อ ยืนยันว่า ทั้งชาวยิวและชาวต่างชาติ ทุกชาติล้วนทำความชั่ว อันที่จริง นักบุญเปาโลต้องการชี้ประเด็นให้เห็นว่า ชาวยิวมักกล่าวหาว่าชาวต่างชาติทำผิดศีลธรรม พวกเขาอยู่เหนือกว่า ดีกว่าชนชาติอื่นๆ เพราะพวกเขาถือปฏิบัติกฎบัญญัติอย่างครบถ้วน นักบุญเปาโลเอง กลับใจมาหาพระคริสตเจ้าผ่านทางความเชื่อ และทำภารกิจต่างๆ ด้วยความรัก ไม่ได้ทำเพราะถือปฏิบัติตามกฎบัญญัติ เพราะฉะนั้น การยืนยันความเชื่อด้วยคำพูด หรือด้วยการปฏิบัติตามกฎบัญญัติให้เห็นแต่ภายนอกนั้น จึงไม่เพียงพอ เราจำเป็นต้องดำรงชีวิตในความเชื่อด้วย ในความเป็นจริง เราจะถูกพิพากษาด้วยความรัก อันเป็นผลที่ได้จากความเชื่อในพระคริสตเจ้า ความเชื่อคือการมีส่วนร่วมในธรรมชาติของพระเจ้าและความรักในแบบพระเยซูเจ้า

 นักบุญเปาโลประณามบาปความแข็งกระด้างของหัวใจและความดื้อรั้นของคนที่เชื่อว่า มีแต่พวกตนเท่านั้นที่จะได้รับความรอดพ้น แท้จริงแล้ว ไม่มีอภิสิทธิ์พิเศษใดๆ เพราะเวลานั้นจะมาถึงแต่ละคน และด้วยความสัมพันธ์กับพระคริสตเจ้า เมื่อเราขอพระเมตตาจากพระเจ้า พระเจ้าพระองค์เดียวเท่านั้นที่จะพิพากษามนุษย์ทุกคน โดยไม่มีข้อยกเว้น ความหยิ่งจองหองจะเป็นการต่อต้านความจริงและศีลธรรมของกฎบัญญัติ อันจะนำไปสู่การดูหมิ่นพระเจ้า เราจึงต้องขอพระเมตตาจากพระเจ้าด้วยความสุภาพถ่อมตน

 ส่วนพระวรสารในวันนี้ เป็นการประณามชาวฟาริสีและนักกฎหมาย พระองค์เริ่มด้วยการตรัสแก่บรรดาชาว ฟาริสีที่ถวายบูชาด้วยจำนวนที่น้อยที่สุดเท่าที่กำหนด คือ ถวายหนึ่งในสิบของสะระแหน่ สมุนไพรและผักทุกชนิด แต่ละเลยความยุติธรรมและความรักต่อพระเจ้า บทบัญญัติเหล่านี้จำเป็นต้องปฏิบัติโดยไม่ละเว้นบทบัญญัติอื่นๆ เช่น ความยุติธรรมและความรัก จากนั้น พระเยซูเจ้าทรงกล่าวถึงการแสวงหาเกียรติยศ และต้องการให้แสดงความเคารพ การแสดงถึงอำนาจบาตรใหญ่ ด้วยการนั่งแถวหน้า พวกเขาเป็นเหมือนหลุมศพที่มองไม่เห็น คนจะเดินเหยียบไปโดยไม่รู้

 ถ้อยคำของพระเยซูเจ้านั้นทรงพลัง แน่นอนย่อมทำให้ชาวฟาริสีรู้สึกโกรธเคือง และรวมถึงนักกฎหมายด้วย ซึ่งลึกๆ แล้วไม่พอใจพระองค์ พระเยซูเจ้าทรงกล่าวประณามถึงการปฏิบัติตนของพวกเขาที่ให้ผู้อื่นแบกสัมภาระหนักเกินกำลัง แต่ไม่ยอมแม้แต่จะมีส่วนร่วมแตะต้องสัมภาระนั้น แสดงให้เห็นถึงการสอนกับการปฏิบัติจริงในชีวิตของพวกเขาที่สวนทางกัน เพราะกฎมีไว้เพื่อส่งเสริมชีวิต ส่วนความเชื่อไม่เคยทำให้ความเป็นมนุษย์ลดน้อยลง ตรงกันข้าม ความเชื่อกลับช่วยส่งเสริมทุกคนให้เติบโตอย่างสมบูรณ์ที่สุด

 เรื่องราวเหล่านี้ ให้ข้อคิดกับเราในมุมมองของธรรมทูต ด้วยพันธกิจของพระเยซูเจ้าและศิษย์ของพระองค์เพื่อ นำความรอดพ้นมาสู่มนุษย์ ชาวฟาริสีและนักกฎหมายจำเป็นต้องกลับมาพิจารณาวิธีคิดของพวกเขาเกี่ยวกับความสัมพันธ์กับพระเจ้าและความรอดพ้น นักบุญลูกาให้ความหมายเกี่ยวกับการเผยแสดงความรอดพ้นโดยพระเจ้า ผ่านทางพระเยซู และพันธกิจของพระศาสนจักร ดังนั้น เพื่อจะเป็นคนดีสมบูรณ์ จงทำกิจเมตตา และดำรงชีวิตด้วย ความรัก อนึ่ง ในพระอาณาจักรของพระเจ้า คือ ความสัมพันธ์ระหว่างบุคคล การก้าวข้ามอุปสรรคกีดขวางของ การเหยียดหยัน และการแบ่งแยก เพราะความดีงามของพระเจ้า คือ ความเป็นหนึ่งเดียวของพระเยซูกับทุกคนด้วย พระเมตตา ฉะนั้น ศิษย์ธรรมทูตของพระเยซูทุกคนถูกเรียกมาให้มอบตนเอง ไม่ใช่แค่การบริจาคสิ่งของเท่านั้น แต่มอบตนเองแก่ทุกคนก่อน ทั้งชีวิตและจิตใจของตนเอง ศิษย์ธรรมทูตทุกคนต้องมอบตนทั้งครบแด่พระเยซูเจ้า มอบวิญญาณและร่างกาย ภายในและภายนอก หัวใจและอารมณ์ความรู้สึก สัมพันธภาพและบรรทัดฐาน เพื่อพันธกิจนำความรอดพ้นไปสู่ทุกคน